SKRIFTLIG FORESPØRGSEL E-1098/02

af Antonios Trakatellis (PPE-DE) til Kommissionen

(18. april 2002)

Om: Beskyttelse af arbejdstagere mod farerne ved under arbejdet at være udsat for asbest

Ifølge Rådets direktiv 91/382/EØF(1) er asbest et særlig farligt stof, som kan fremkalde alvorlige sygdomme, og som forekommer i forskellige former under mange arbejdsforhold. Overholdelsen af minimumsforskrifter for at beskytte arbejdstagernes sikkerhed og sundhed under arbejdet mod risici i forbindelse med kemiske agenser har i henhold til Rådets direktiv 98/24/EF(2) ligeledes til formål at sikre beskyttelsen af hver enkelt arbejdstagers sundhed og sikkerhed samt sørge for, at der findes et grundlæggende sikkerhedsniveau for alle arbejdstagere.

Under henvisning til at der i Grækenland findes mange offentlige bygninger, som er opført med brug af asbest, som f.eks. de bygninger, der huser byretten i Athens afdelinger for civile søgsmål og for strafferetlige anliggender, samt ligeledes skoler i Thessaloniki og i Ilia-området,

bedes Kommissionen oplyse:

1. Har de græske myndigheder vedtaget nogen lovgivningsmæssige og administrative bestemmelser med henblik på gennemførelse af ovennævnte direktiver?

2. Har den græske regering truffet de nødvendige foranstaltninger med henblik på nøjagtig at bestemme, hvilke skadelige agenser der findes på arbejdspladserne og følgelig at give arbejdstagerne de nødvendige oplysninger herom?

3. Er der sket kontrol på arbejdspladser, som ikke overholder forskrifterne om arbejdstagernes sikkerhed og sundhed, og i bekræftende fald hvor ofte?

4. Har Kommissionen kendskab til installationer, som er bedømt uegnede på grund af farerne for arbejdstagernes sundhed, og hvilke foranstaltninger har den til hensigt at træffe med henblik på at de kan blive udskiftet?

5. Er der oplysninger som viser, at der sker overholdelse af grænseværdierne for varigheden og intensiteten af arbejdstagernes eksponering for skadelige kemiske agenser, som også asbest hører til, for at farerne som følge heraf kan begrænses til et minimum, især i bygninger, som bruges til skoler?

(1) EFT L 206 af 29.7.1991, s. 16.

(2) EFT L 131 af 5.5.1998, s. 11.

Svar afgivet på Kommissionens vegne af Anna Diamantopoulou

(23. maj 2002)

Kommissionen har samme opfattelse som det ærede medlem, at det er vigtigt, at minimumsforskrifterne til beskyttelse af arbejdstagernes sikkerhed og sundhed mod risici i forbindelse med eksponering for asbest overholdes.

Til beskyttelse af arbejdstagernes sikkerhed og sundhed under arbejdet findes der direktiv 83/477/EØF(1). Dette direktiv er blevet ændret og ajourført ved direktiv 91/382/EØF(2) og 98/24/EF(3). Endvidere vedtog Kommissionen den 20. juli 2001 et forslag til Europa-Parlamentets og Rådets direktiv om ændring af Rådets direktiv 83/477/EØF(4), som yderligere skal styrke arbejdstagernes beskyttelse. De vigtigste bestemmelser i forslaget vedrører strengere grænseværdier, en forpligtelse for arbejdsgiveren til at godtgøre sin kompetence mht. at fjerne asbest og en udvidet pligt til at informere arbejdstagerne.

De græske myndigheder har givet meddelelse om den nationale lovgivning og de nationale administrative bestemmelser vedrørende gennemførelsen af direktiverne 91/382/EØF og 98/24/EF.

Med hensyn til de andre spørgsmål, som det ærede medlem har rejst, skal vi minde om, at den korrekte anvendelse af nationale arbejdsmiljøforanstaltninger, der vedtages for at gennemføre EU's direktiver, hører under medlemsstaternes ansvarsområde. Kommissionen kan ikke reagere, medmindre den får oplysninger om, at der er bevis for, at man systematisk undlader at anvende den nationale lovgivning i overensstemmelse med direktiverne. Kommissionen har ikke fået nogen angivelse af, at de nationale bestemmelser skulle være blevet gennemført i modstrid med de ovennævnte direktiver.

(1) Rådets direktiv 83/477/EØF af 19. september 1983 om beskyttelse af arbejdstagerne mod farerne ved under arbejdet at være udsat for asbest (andet særdirektiv i henhold til artikel 8 i direktiv 80/1107/EØF), EFT L 263 af 24.9.1983.

(2) Rådets direktiv 91/382/EØF af 25. juni 1991 om ændring af direktiv 83/477/EØF om beskyttelse af arbejdstagerne mod farerne ved under arbejdet at være udsat for asbest (andet særdirektiv i henhold til artikel 8 i direktiv 80/1107/EØF).

(3) Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1).

(4) EFT C 304 E af 30.10.2001.